UPDATE 21:00 - Hollande: Franţa a făcut faţă atacurilor teroriste; suntem mândri de activitatea poliţiei

Franţa a făcut faţă atacurilor teroriste şi suntem mândri de eficienţa forţelor de ordine, a declarat, vineri seară, preşedintele Francois Hollande.

"Franţa, chiar dacă a făcut faţă atacurilor teroriste, chiar dacă ştie că dispune de agenţi de securitate capabili de acte de curaj, nu a terminat cu ameninţările cărora trebuie să le facă faţă. De aceea, vă îndemn să daţi dovadă de vigilenţă, să vă mobilizaţi", a declarat Francois Hollande după ce autorităţile au reuşit neutralizarea presupuşilor autori ai atacului care a vizat revista Charlie Hebdo şi a unui alt terorist, care luase ostatici la un magazin evreiesc din Paris.

"Aceşti fanatici nu au nimic de-a face cu religia musulmană", a spus Hollande.

"Luarea de ostatici la magazinul de produse evreieşti este un act antisemit înspăimântător", a adăugat Hollande.

"Trăiască Republica; trăiască Franţa!", a continuat Hollande, precizând că va participa la marşul de solidaritate programat duminică la Paris. Preşedintele Consiliului European, Donald Tusk, cancelarul german Angela Merkel, premierul Marii Britanii, David Cameron, cel spaniol, Mariano Rajoy, şi şeful Guvernului italian, Matteo Renzi, vor participa duminică la mitingul de solidaritate programat la Paris după atacul terorist comis la redacţia revistei Charlie Hebdo.

UPDATE 19:40 - Autorul luării de ostatici la magazinul evreiesc din Paris a murit. Patru ostatici sunt grav răniţi

Amedy Coulibaly, autorul luării de ostatici de la magazinul evreiesc din Paris şi presupusul criminal al poliţistei omorâte în zona Montrouge din Paris, a fost neutralizat în asatul forţelor de elită franceze, iar patru ostatici sunt în stare gravă, anunţă surse citate de presa franceză.

Amedy Coulibaly, un islamist în vârstă de 32 de ani, a fost omorât în intervenţia forţelor de ordine la un magazin evreiesc din zona Vincennes (la periferia Parisului).

Cel puţin patru ostatici au fost grav răniţi în intervenţia forţelor de ordine, afirmă surse din cadrul serviciilor de securitate franceze.

Forţele de ordine au lansat atacul la magazinul de produse evreieşti în acelaţi timp cu intervenţia împotriva fraţilor Cherif şi Said Kouachi, care deţineau un ostatic la o tipografie din localitatea Dammartin-en-Goële. Fraţii Kouachi, consideraţi autorii atacului de la redacţia publicaţiei satirice Charlie Hebdo, au fost omorâţi în intervenţia forţelor de ordine. Ostaticul pe care îl deţineau a fost eliberat.

UPDATE 19:00 - Cel puţin patru dintre ostaticii din magazinul din Paris sunt morţi

Cel puţin patru ostatici au fost ucişi în cursul intervenţiei forţelor de ordine în magazinul evreisc din Paris, anunţă poliţia franceză, citată de Reuters.

Nu se ştie cu certitudine dacă ostaticii au fost omorâţi de terorist sau de forţele de ordine.

Autorul luării de ostatici a fost neutralizat de poliţie.

UPDATE 18:25 Ostaticul reţinut de fraţii Kouachi a fost eliberat

Ostaticul care era reţinut de cei doi islamişti în tipografia situată în nordul Franţei a fost eliberat de forţele de elită franceze.

UPDATE 18:20 Autorii atacului comis la revista Charlie Hebdo au murit

Fraţii Kouachi au fost ucişi în atacul forţelor franceze la tipografia din nordul Franţei, afirmă surse din cadrul poliţiei.

Cei doi fraţi au fost neutralizaţi în momentul în care au ieşit din clădire şi au deschis focul spre forţele de ordine.

UPDATE 18:15 Explozii în piaţa evreiscă din Paris unde are loc o luare de ostatici

Forţele speciale franceze au lansat asaltul în piaţa evreiască din Paris, mai mulţi ostatici fiind eliberaţi.

Cei cinci ostatici care erau reţinuţi de doi islamişti au fost eliberaţi.

UPDATE 18:00 - Forţele speciale franceze au lansat asaltul contra clădirii unde sunt fraţii Kouachi

Forţele speciale franceze au lansat asaltul în clădirea în care se presupune că se ascund autorii atacului comis la redacţia Charlie Hebdo.

La locul incidentului au fost auzite explozii şi schimburi de focuri.

UPDATE 16:30 - Autorul luării de ostatici din estul Parisului cere ca fraţii Kouachi să fie lăsaţi să plece

Autorul luării de ostatici din estul Parisului, Amedy Coulibaly, cere ca forţele franceze să înceteze operaţiunea de la Dammartin-en-Goële şi fraţii Kouachi, suspectaţi în cazul masacrului de la redacţia Charlie Hebdo, să fie lăsaţi să plece, potrivit unor anchetatori citaţi de RTL.fr.

Amedy Coulibaly a precizat că, dacă poliţia nu se conformează cerinţelor sale, va ucide ostaticii din magazinul cu alimente coşer de la Porte de Vincennes, din estul Parisului.

UPDATE 15:50 - Doi islamişti sunt căutaţi de poliţie

Doi islamişti - un bărbat şi o femeie - sunt căutaţi activ de autorităţile franceze după atacul comis joi, la Paris, soldat cu moartea unei poliţiste, relatează Le Figaro.

UPDATE 15:30 - Nou atac la Paris: Schimb de focuri şi luare de ostatici într-un magazin - VIDEO

Un schimb de focuri a izbucnit vineri la Vincennes, o zonă situată la periferia estică a Parisului, într-o băcănie cu alimente cuşer, unde ar avea loc şi o luare de ostatici. Cel puţin cinci persoane ar fi ţinute ostatice, potrivit unei surse din poliţie. Cel puţin două persoane au fost ucise în schimbul de focuri, a declarat o sursă apropiată dosarului.

"Ştiţi foarte bine cine sunt", le-a spus atacatorul poliţiştilor care îl încercuiesc.

UPDATE 14:40 - Forţele de ordine încearcă să stabilească un dialog cu cei doi jihadişti

"Prioritatea este stabilirea unui dialog", a declarat presei Pierre-Henry Brandet. Ministerul de Interne a afirmat de asemenea că negociatorii au "încercat să stabilească un contact" cu cei doi bărbaţi, aflaţi într-o tipografie din localitatea Dammartin-en-Goële.

UPDATE 14:15 - Şcoli evacuate în zona unde au fost încercuiţi fraţii Kouachi

Mai multe instituţii şcolare erau în curs de evacuare vineri după-amiază în zona situată la nord-est de Paris unde au fost încercuiţi cei doi jihadişti francezi acuzaţi de atentatul de la redacţia Charlie Hebdo, au anunţat autorităţile locale.

Operaţiunea vizează 200 de elevi de la o grădiniţă şi o şcoală primară din Dammartin-en-Goële, precum şi efectivele unui colegiu şi ale unui liceu din oraşul vecin Mitry-Mory.

UPDATE 13:05 - Un angajat în vârstă de 27 de ani, posibilul ostatic al fraţilor Kouachi

Familia şi prietenii nu reuşeau să îl contacteze, vineri, pe un angajat în vârstă de 27 de ani care lucrează în zona în care are loc operaţiunea de neutralizare a suspecţilor în atentatul comis miercuri la Charlie Hebdo, relatează Le Figaro, în ediţia electronică.

Potrivit Le Figaro, tânărul nu a putut fi contactat nici prin telefon, nici prin e-mail. El ar fi trebuit să fie la întreprinderea Creation Tendance Decouverte în momentul în care a început luarea de ostatici.

Această persoană merge în fiecare dimineaţă pe jos la serviciu, deoarece locuieşte la o distanţă de 500 de metri. El este originar din oraş.

UPDATE 12:50 - Mărturia unui comerciant: "Am dat mâna" cu unul dintre fraţii Kouachi la locul luării de ostatici

Un comerciant - care avea întâlnire vineri dimineaţa la firma din Dammartin-en-Goële unde este în curs o luare de ostatici - a declarat că s-a întâlnit cu unul dintre fraţii Kouachi, presupuşii autori ai răpirii, că au dat mâna şi s-au salutat, relatează postul France Info pe site.

"M-am întâlnit cu unul dintre terorişti, i-am strâns mâna şi l-am salutat", a declarat "Didier" pentru post.

France Info precizează că l-a putut contacta în exclusivitate pe "Didier", comerciantul care susţină că s-a întâlnit vineri dimineaţa cu unul dintre fraţii Kouachi la Dammartin-en-Goële. Teroristul l-a avertizat că în zonă "se află poliţia" şi l-a îndemnat să "plece, (pentru că) nu ucidem civili".

"Când am ajuns, clientul meu a ieşit împreună cu o persoană înarmată, care s-a prezentat ca fiind de la poliţie, clientul meu mi-a cerut să plec, aşa că am plecat", a declarat Didier.

"Persoana care s-a prezentat ca fiind de la poliţie mi-a spus: «Plecaţi, oricum nu ucidem civili», un lucru care m-a uluit şi am decis, astfel, să sun la poliţie. Presupun că era unul dintre terorişti", afirmă comerciantul în continuare.

"Nu i-am recunoscut în mod oficial, era îmbrăcat ca poliţiştii, în ţinută de intervenţie neagră, vestă antiglonţ şi (avea) puşcă. Ar fi putut să fie un poliţist, dacă nu mi-ar fi spus că «nu omorâm civili»", a subliniat bărbatul.

"Erau puternic înarmaţi, ca poliţiştii care intervin cu puşti de tip Kalaşnikov", insistă el, precizând că "eu mă aflam în faţa porţii întreprinderii, i-am strâns mâna lui Michel şi unuia dintre terorişti. Mi-a spus «sunt (din) poliţie. Plecaţi, nu ucidem civili». După ce-am plecat, iar Michel a închis uşa în urma mea. Am plecat, după aceea", a mai povestit Didier.

"Nu ştiam daccă era vorba despre o luare de ostatici ori o spargere. Ştiam că ceva nu era normal. Nu am auzit focuri de armă", a mai declarat comerciantul.

"Cred că mă voi duce să-mi văd colegii şi să joc la loto, pentru că am avut mult noroc în această (vineri) dimineaţa", a mai declarat Didier pentru France Info.

UPDATE 12:05 - Cei doi fraţi au declarat că ”vor să moară martiri”.

Fraţii Cherif şi Said Kouachi ar fi declarat, într-o conversaţie telefonică cu poliţiştii de la tipografia unde teroriştii au luat ostatici, că vor să moară ”martiri”, informează Le Figaro.

UPDATE 11:46 - Fraţii Kouachi au luat ostatică o singură persoană, confirmă o sursă din cadrul poliţiei

O sursă din cadrul poliţiei franceze a confirmat, vineri, pentru AFP că o singură persoană este luată ostatică de fraţii Cherif şi Said Kouachi într-o mică firmă dintr-o localitate situată la nord-est de Paris.

UPDATE 11:38 - Parchetul dezminte bilanţul victimelor în urma schimbului de focuri de la Dammartin-en-Goële

Parchetul a dezminţit vineri bilanţul de doi morţi anunţat anterior de Le Parisien, în urma schimbului de focuri care a avut loc în localitatea Dammartin-en-Goële, situată la nord de Paris, în timpul urmăririi fraţilor Kouachi, relatează cotidianul L'Express, în ediţia electronică.

Cu puţin timp în urmă, Le Parisien anunţat că, în urma schimbului de focuri care a avut loc la Dammartin-en-Goële (Seine-et-Marne), două persoane au murit şi alte 20 au fost rănite.

Potrivit primarului oraşului, compania are doar cinci angajaţi.

UPDATE 11:20 - Un ministru francez a confirmat că are loc o operaţiune pentru "neutralizarea autorilor" atentatului împotriva Charlie Hebdo, relatează AFP.

"O intervenţie este în curs şi este menită să-i neutralizeze pe autorii atentatului laş comis în urmă cu două zile", a declarat Bernard Cazeneuve într-o reuniune cu prefecţii, la Paris.

— Olivier Pérou (@OlivierPerou) January 9, 2015

UPDATE 11:00 - Doi morţi şi 20 de răniţi la Dammartin-en-Goële

Doi oameni au murit şi 20 au fost răniţi în schimbul de focuri dintre poliţie şi suspecţii atacului de la Charlie Hebdo, în localitatea Dammartin-en-Goële.

Fraţii Cherif şi Said Kouachi s-ar fi baricadat într-o tipografie, unde deţin ostatice 10 persoane, afirmă France 2 într-o ediţie specială, relatează L'Express, în ediţia electronică.

Potrivit iTélé, echipele GIGN aflate la faţa locului au început negocierile cu autorii luării de ostatici.

UPDATE 10:57 - Ministrul francez de Interne confirmă o "operaţiune în curs" la Dammartin-en-Goële

"Un dispozitiv de securitate extrem de dens a fost pus în aplicare pe teritoriul departamentului Oise, de la Aisne la Seine-et-Marne. Acesta mobilizează mijloace extrem de importante cu o operaţiune în curs la Dammartin-en-Goële", a confirmat ministrul francez.

UPDATE 10:30 - Luare de ostatici la nord de Paris

O luare de ostatici era în desfăşurare vineri dimineaţa într-o întreprindere, la nord-est de Paris, în urma unui schimb de focuri de armă şi unei curse de urmărire a doi bărbaţi înarmaţi care ar putea fi fraţii acuzaţi de atentatul de la Charlie Hebdo, afirmă surse concordante.

Numărul de persoane luate ostatice în această localitate, Dammartin-en-Goële, nu putea fi precizat imediat, a adăugat o sursă apropiată de dosar.

UPDATE 10:23 - Doi indivizi care ar putea fi fraţii Kouachi au furat o maşină în Oise

O maşină a fost furată la Montagny-Sainte-Félicité (Oise) în jurul orei 08.40 (09.40 ora României) de doi indivizi cu semnalmentele fraţilor Kouachi, suspectaţi că sunt autorii atentatului de la Charlie Hebdo, relatează RTL.fr.

Câteva minute mai târziu, un schimb de focuri a avut loc în Seine-et-Marne, în dretul Dammartin-en-Goële, în apropiere de zona unde au loc operaţiunile de căutare a fraţilor Cherif şi Said Kouachi. Mai mulţi bărbaţi aflaţi la bordul unei maşini au tras în forţele de ordine.

Un martor ocular, care lucrează în zona industrială din Dammartin-en-Goële a auzit focuri de armă: "Lucrez la depozitul Kuehne Nagel din zona industrială. În urmă cu aproximativ o jumătate de oră am auzit focuri de armă şi în cinci minute era prezentă toată securitate, elicopoterele poliţiei. Ni s-a interzis să ne apropiem de ferestre şi trebuie să rămânem în interiorul depozitului. Nu mai este nicio mişcare nici nu se intră, nici nu se iese".

Întreaga comună este încercuită de forţele de ordine cu elicoptere care survolează zona, precum şi echipe ale GIGN şi RAID care sunt mobilizate la faţa locului. Jandarmeria le-a cerut persoanelor din zonă să nu iasă din locuinţe.

UPDATE 09:35 - Căutarea celor doi terorişti a intrat în cea de-a treia zi. Conform jurnalistului Guillaume Debre, principala teamă a autorităţilor este că cei doi suspecţi ar putea să ajungă la graniţa cu Belgia şi ar putea ieşi din ţară.

În jurul orei 07.00 GMT (09.00 ora României), mai multe camionete ale Brigăzii de căutare şi intervenţie (BRI) a poliţiei judiciare au ajuns în zona Picardie, situată la 80 de kilometri nord-est de Paris, unde se concentrează căutările.

"Căutările se vor relua, mai ales în zonele împădurite", a explicat pentru AFP o sursă din cadrul poliţiei.

UPDATE 08:20 - La Washington, oficialii americani au dezvăluit că cei doi suspecţi, Cherif şi Said Kouachi, se aflau pe lista neagră americană a terorismului şi că Said Kouachi se antrenase în mânuirea armelor în Yemen.

Într-o zonă vastă din nordul Franţei, căutările, desfăşurate cu ajutorul a cinci elicoptere, au continuat în cursul nopţii, cu un efectiv redus, potrivit unor surse din cadrul poliţiei.

Membrii RAID şi GIGN, unităţi de elită ale poliţiei şi jandarmeriei, cercetau de joi de la prânz regiunea Picardie, unde a fost decretat nivelul maxim de alertă antiteroristă.

Înarmaţi, cu căşti şi uniforme negre, ei patrulau pe străzi, controlau vehiculele, verificând grădinile caselor şi străzile satelor.

În această zonă situată la 80 de kilometri nord de Paris au fost reperaţi fraţii Kouachi, de origine algeriană şi în vârstă de 32 şi, respectiv, 34 de ani, suspectaţi de cel mai sângeros atentat comis în Franţa de jumătate de secol.

Atentatul, soldat cu 12 morţi în plin Paris, a fost salutat joi de gruparea jihadistă Stat Islamic (SI), care i-a calificat pe autorii masacrului drept "eroi".

Cei doi fraţi, dintre care cel mai mic, Cherif Kouachi, era urmărit de serviciile antiterorism în Franţa, au fost recunoscuţi joi dimineaţa de administratorul unei benzinării situate în apropiere de Villers-Cotterêts, o localitate din Picardie.

Ei au spart benzinăria pentru a-şi procura hrană, a anunţat o sursă apropiată dosarului. Cei doi nu purtau cagule, potrivit camerelor de supraveghere, dar erau înarmaţi cu arme Kalaşnikov şi dispuneau de un lansator de rachete în maşină.

Fugarii nu mai au maşină, dar căutarea poliţiştilor într-un sector de pădure care are câteva sute de kilometri pătraţi riscă să fie lungă şi complicată.

Pista terorismului islamic, urmărită foarte rapid în momentul în care s-a dovedit că ucigaşii au strigat "Allah Akbar", a fost confirmată după descoperirea unui drapel jihadist în maşina abandonată la Paris, miercuri, de suspecţi.

Nouă persoane din anturajul suspecţilor au fost plasate în arest preventiv, a anunţat ministrul de Interne Bernard Cazeneuve, afirmând că Said Kouachi a fost "recunoscut oficial pe o fotografie ca fiind agresorul".

Fratele lui, Cherif, a fost condamnat în 2008 pentru participare la o filieră ce urmărea să trimită combatanţi în rândurile organizaţiei irakiene a Al-Qaida.

Fraţii Cherif erau "pe lista noastră de supraveghere de mai mulţi ani", a dezvăluit un oficial american din cadrul forţelor de ordine, sub acoperirea anonimatului.

Cei doi bărbaţi figurează în bazele de date americane cu persoane suspectate de teorism, inclusiv în celebra "No Fly List", care le interzice celor trecuţi nominalizaţi să zboare către sau dinspre Statele Unite.

În plus, cel mai mare dintre fraţi, Said, a petrecut "câteva luni" în Yemen în 2011 pentru a se antrena în mânuirea armelor împreună cu un membru Al-Qaida, înainte de a se întoarce în Franţa, a declarat un alt oficial american, confirmând o informaţie din New York Times.

Climatul de tensiune extremă care domneşte în Franţa de la atentat - unii editorialişti şi oameni politici neezitând să vorbească despre "război" şi cotidianul Le Monde titrând despre un "11 septembrie francez" - a fost exacerbat de un nou atentat joi dimineaţă la Montrouge, în apropiere de Paris. Acest atac s-a soldat cu moartea unei tinere poliţiste stagiare, în timp ce un agent municipal a fost rănit.

Nicio legătură nu a fost stabilită pentru moment cu atentatul de la Charlie Hebdo, potrivit ministrului de Interne, care a precizat că două persoane sunt în arest preventiv în acest caz.

O atmosferă de reculegere şi doliu naţional domneşte în Franţa după acest atentat care a decimat echipa săptămânalului emblematic pentru libertatea de exprimare şi îndrăzneală.

Joi, la prânz (13.00 ora României), toată ţara s-a oprit pentru un minut de reculegere şi în cursul serii luminile din Turnul Eiffel au fost stinse pentru scurt timp.

Într-o atmosferă de unitate sacră, reprezentanţii islamului în Franţa le-au cerut credincioşilor să condamne terorismul şi să "se alăture masiv manifestaţiei naţionale în memoria victimelor", prevăzută pentru duminică la Paris.

Preşedintele François Hollande şi-a multiplicat întrevederile cu liderii politici, invitaţi la acest "marş republican" de duminică, la care sunt aşteptate mii de persoane. Hollande însuşi intenţionează să participe, potrivit anturajului său.

Dar "uniunea naţională" promovată de preşedinte a început printr-o polemică avută cu Frontul Naţional (extrema dreaptă), care a denunţat "excluderea" sa de la reuniune.

Departe de aceste polemici, masacrul comis împotriva echipei Charlie Hebdo continuă să genereze o emoţie puternică în lume.

Într-un gest remarcat, preşedintele american Barack Obama a mers joi la ambasada Franţei din Washington pentru a aduce un omagiu victimelor atentatului semnând în cartea de condoleanţe deschisă la ambasadă.

"În numele tuturor americanilor, le împărtăşesc francezilor solidaritatea noastră după acest teribil atac terorist la Paris", a scris Obama. "Avansăm împreună, convinşi că teroarea nu va învinge libertatea şi idealurile care ne aparţin, idealurile care iluminează lumea. Vive la France!".

În timp ce noi reuniuni de susţinere pentru libertatea de exprimare au avut loc în cursul serii în Franţa şi în mai multe oraşe din Europa, echipa Charlie Hebdo a anunţat că săptămânalul va apărea miercuri, cu un tiraj excepţional de un milion de exemplare, faţă de 60.000 în mod obişnuit.

Caricaturişti din întreaga lume, de la Bruxelles la Kinshasa, trecând prin Hong Kong sau Ierusalim, şi-au manifestat susţinerea prin numeroase caricaturi publicate în presă.